**19 МАЙ 2025 г.**

**Наказателно дело от общ характер №296/2025 година – 10:00 часа**

На 19.05.2025 година, състав на Плевенски окръжен съд разгледа наказателно дело №296/2025 година, образувано на основание обвинителен акт срещу подсъдимата с инициали А.А.Г., родена 1998 година, от град Плевен.

Тя е обвинена в това, че през месец май 2022 година, направила опит да изпрати чрез куриерски служби до Федерална Република Германия метамфетамин на стойност над 600 лева. Опитът бил неуспешен, тъй като съдържанието на пратката било разкрито при стандартната процедура за проверка, чрез рентгенова апаратура.

Обвинителният акт е постъпил в Окръжен съд – Плевен на 11.04.2025 година и е образувано настоящото дело. Съдебното заседание е насрочено като разпоредително.

В съдебното заседание, делото е разгледано по реда на съкратеното съдебно следствие. Постановена е присъда, с която на подсъдимата е наложено наказание от две години и шест месеца лишаване от свобода – условно, с петгодишен изпитателен срок.

Присъдата не е влязла в сила. Тя може да се обжалва в петнадесетдневен срок, считано от днес.

**Наказателно дело от общ характер №200/2025 година – 10:30 часа**

На 19.05.2025 година, състав на Плевенски окръжен съд разгледа наказателно дело №200/2025 година, срещу трима подсъдими с инициали А.И.Г. от град Левски, обл.Плевен, И.Г.С от град Перник и Р.С.Г. от град Плевен.

Тримата са обвинени в това, че са отглеждали в недвижим имот в град Левски, растения от рода на конопа и за това, че са държали с цел разпространение високорисково наркотично вещество – марихуана.

Съдебното заседание е разпоредително и в него делото е прекратено, поради допуснати нарушения от прокуратурата и е върнато за отстраняването им. След отстраняването им, обвинителният акт ще бъде внесен отново в Окръжен съд –Плевен и ще се образува ново дело, под друг номер, който ще бъде разгледан от друг състав на съда.

**Връзки с обществеността 19 май 2025 г.**

**e-mail:** **os\_press@abv.bg**